KIRJALLINEN KYSYMYS E-1222/00 esittäjä(t): Karin Riis-Jørgensen (ELDR) komissiolle. Tullimaksujen jälkikanto.



Virallinen lehti nro 053 E , 20/02/2001 s. 0104 - 0105



KIRJALLINEN KYSYMYS E-1222/00 esittäjä(t): Karin Riis-Jørgensen (ELDR) komissiolle (14. huhtikuuta 2000) Aihe: Tullimaksujen jälkikanto Yleisen tullietuusjärjestelmän mukaisesti alkuperätodistuksilla merkityt Bangladeshin tekstiilituotteet pääsevät edullisin ehdoin Euroopan markkinoille. Komissio on määrännyt, että vuosina 19941996 tuoduista tuotteista tulli kannetaan jälkikäteen. Tämä aiheuttaa huomattavia taloudellisia ongelmia eurooppalaisille maahantuojille ja on aiheuttanut huomattavaa tyytymättömyyttä, koska hyvässä uskossa toimineet maahantuojat ovat olleet tietämättömiä siitä, että asianomaiset viranomaiset epäilevät merkittäviä väärinkäytöksiä. Edellä mainitun perusteella kysyn komissiolta seuraavaa: Onko komissio jossakin vaiheessa vastustanut sitä, että jäsenvaltioiden tulliviranomaiset olisivat ilmoittaneet maahantuojille yleisellä tasolla, että Bangladeshin alkuperätodistusten osalta on syytä epäillä yleisiä teknisiä ongelmia? Onko totta, että jäsenvaltioiden tulliviranomaiset jotka sen seurauksena, miten komissio sovelsi asetuksen (EY) N:o 1468/81(1) 19 artiklaa keskinäisestä avusta olivat jonkin aikaa antamatta maahantuojille yleisiä tietoja siitä, että Bangladeshin alkuperätodistuksissa epäiltiin olevan, tai niissä saattoi olla yleisiä teknisiä ongelmia? Jos vastaus on myönteinen, minkä ajan kuluessa tämä on pitänyt paikkansa? Minkä jäsenvaltioiden viranomaiset ovat ilmoittaneet komissiolle, että Bangladeshin alkuperätodistuksissa on tai saattaa olla yleisiä teknisiä ongelmia? Koska nämä tiedot annettiin komissiolle? Onko totta, että komissio ja eräiden jäsenvaltioiden tulliviranomaiset alunperin suunnittelivat tarkastusmatkaa Bangladeshiin jo vuoden 1996 alussa? Jos vastaus on myönteinen, pyydän selvittämään tämän matkan taustaa: minkä jäsenvaltioiden tulliviranomaiset osallistuivat hankkeeseen, koska tarkastukset oli määrä toteuttaa ja miksi niitä ei toteutettu? Koska ja minkä jäsenvaltioiden tulliviranomaisten kanssa on komission välityksellä on asetettu yksi tai useampi tätä asiaa käsittelevä komitea tai pidetty tätä asiaa koskevia kokouksia, joiden aiheena on ollut Bangladeshin alkuperätodistusten laatu ja aitous? (1) EYVL L 144, 2.6.1981, s. 1. Michaele Schreyerin komission puolesta antama vastaus (19. kesäkuuta 2000) Komissio ei ole koskaan pyrkinyt estämään jäsenvaltioita ryhtymästä tarpeellisiin toimenpiteisiin maahantuojien osalta. Komissio on jopa itse julkaissut maahantuojille tiedotteen(1), jossa se ilmoittaa kaikille yhteisön maahantuojille Bangladeshista peräisin olevien tekstiilituotteiden A-alkuperätodistusten asianmukaisuutta mahdollisesti koskevista ongelmista. Euroopan petostentorjuntavirasto on toimittanut komissiolle yksityiskohtaisia tietoja tästä asiasta. Eräät jäsenvaltiot, etenkin Alankomaat, Saksa, Tanska ja Yhdistynyt kuningaskunta, ovat ilmaisseet komissiolle vuoden 1995 loppupuolella ja 1996 ensimmäisellä puoliskolla pidetyissä asiaa käsittelevissä kokouksissa huolensa siitä, toimiiko Bangladeshissa laadittujen yleiseen tullietuusjärjestelmään kuuluvien A-todistusten jälkitarkstusjärjestelmä. Tätä huolta ei ilmaistu perusteltuna epäilynä yleisistä teknisistä ongelmista. Euroopan yhteisön valtuuskunnan Bangladeshiin suuntautuvan vierailun käytännön järjestelyt tehtiin komission Dhakassa sijaitsevan edustuston antamien tietojen perusteella. Valtuuskunnan ei ollut turvallisuussyistä mahdollista tehdä tätä vierailua ennen marraskuuta 1996 Bangladeshissa puhjenneiden väkivaltaisten, suurilta osin tekstiilitehtaita vastaan kohdistuvien lakkojen takia. Yleiseen tullietuusjärjestelmään kuuluvien A-alkuperätodistusten aitoutta ja niiden sisältämien tietojen oikeellisuutta tutkittiin tapauskohtaisesti vierailevan Euroopan yhteisön valtuuskunnan (komissio ja Alankomaiden, Belgian, Italian, Ranskan, Saksan, Tanskan ja Yhdistyneen kuningaskunnan edustajat) ja Bangladeshin viranomaisten yhteistyönä marras- ja joulukuussa 1996. Valmisteleva kokous pidettiin lokakuussa 1996 Brysselissä, ja siihen osallistuivat Alankomaiden, Belgian, Espanjan, Italian, Itävallan, Ranskan, Ruotsin, Saksan, Tanskan ja Yhdistyneen kuningaskunnan edustajat. Myöhemmin, etenkin tammikuussa 1997, järjestettiin useita kokouksia niiden jäsenvaltioiden edustajien kanssa, jotka osallistuivat matkalle, ja helmikuussa 1997 järjestettiin kokous, johon osallistuivat kaikki jäsenvaltiot Ranskaa lukuun ottamatta. (1) EYVL C 107, 5.4.1997.